Predkladacia správa

Dňom vstupu Slovenskej republiky do Európskej únie môže Slovenská republika čerpať finančné prostriedky z Kohézneho fondu. V zmysle odhadov Ministerstva financií SR predstavujú záväzky Európskej únie voči Slovenskej republike pre Kohézny fond v rámci skráteného programovacieho obdobia 2004 – 2006 čiastku v rozpätí 558,1 mil. EUR až       750,54 mil. EUR, t.j. cca 25 mld. SKK až 33 mld. SKK. 
Jednou zo základných podmienok stanovených Európskou komisiou v rámci Negociačnej kapitoly 	21 – Regionálna politika a koordinácia štrukturálnych nástrojov je vypracovanie systému finančného riadenia Kohézneho fondu. 
Systém finančného riadenia Kohézneho fondu zahŕňa komplex na seba nadväzujúcich a vzájomne prepojených podsystémov a činností, prostredníctvom ktorých sa zabezpečuje účinné finančné plánovanie, rozpočtovanie, účtovanie, výkazníctvo, platba konečným prijímateľom, sledovanie finančných tokov a finančná kontrola pri realizácii pomoci z Kohézneho fondu. 
Predkladaný materiál bol vypracovaný v nadväznosti na požiadavky Európskej komisie vznesených v rámci Negociačnej kapitoly 21, na základe ktorých sa Slovenská republika zaviazala vypracovať koncepciu systému finančného riadenia Kohézneho fondu v skoršom termíne.
Za účelom vypracovania predkladaného materiálu zriadilo Ministerstvo financií SR pracovnú skupinu pre finančné riadenie Kohézneho fondu zloženú zo zástupcov platobného orgánu pre štrukturálne fondy, platobného orgánu pre Kohézny fond, riadiaceho orgánu, príslušných ministerstiev ako sprostredkovateľských orgánov pod platobným a riadiacim orgánom a ostatných relevantných útvarov Ministerstva financií SR. 
Cieľom materiálu je zabezpečiť efektívny systém finančného riadenia Kohézneho fondu v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES v rámci Kohézneho fondu. 
Predložený návrh koncepcie systému finančného riadenia Kohézneho fondu bol zaslaný na medzirezortné pripomienkové konanie všetkým povinne pripomienkujúcim subjektom. Materiál sa predkladá na rokovanie vlády SR bez rozporov.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.